محمد رابع حسنی ندوی

سید محمد رابع حسنی ندوی (1929–2023ء) بھارت کے ایک نامور عالم دین تھے، جنھوں نے آل انڈیا مسلم پرسنل لا بورڈ کے صدر اور دار العلوم ندوۃ العلماء کے مہتمم، پھر ندوۃ العلماء کے ناظم کی حیثیت سے خدمات انجام دیں۔ وہ اسلامک فقہ اکیڈمی، انڈیا کے سرپرست، رابطہ ادب اسلامی، ریاض کے نائب صدر اور رابطہ عالم اسلامی کے رکن تاسیسی بھی تھے۔ دنیا کی 500 انتہائی بااثر مسلم شخصیات کی فہرست میں مسلسل ان کا نام شائع ہوتا تھا۔

 ابتدائی و تعلیمی زندگی 
سید محمد رابع حسنی ندوی 29 اکتوبر 1929ء کو سید رشید احمد حسنی کے ہاں تکیہ کلاں، رائے بریلی، برطانوی ہند میں پیدا ہوئے۔ وہ ابو الحسن علی حسنی ندوی کے بھانجے تھے۔

انھوں نے 1948ء میں دار العلوم ندوۃ العلماء سے سندِ فضیلت حاصل کی۔ ان کے اساتذۂ دار العلوم ندوۃ العلماء میں بطور خاص سعید ندوی، حلیم عطا، محمد اویس نگرامی، محمد ناظم ندوی، محمد اسحاق سندیلوی اور ابو الحسن علی حسنی شامل تھے۔ 1946ء میں مظاہر علوم سہارنپور جاکر محمد زکریا کاندھلوی کی درسِ حدیث میں شرکت کرکے ان سے سندِ مسلسلات حاصل کی۔ پھر عالمیت کی تکمیل سے پہلے 1947ء میں انھوں نے ایک سال دارالعلوم دیوبند میں رہ کر حسین احمد مدنی سمیت وہاں کے مختلف اساتذہ سے فقہ، تفسیر، حدیث اور بعض فنون کی ایک ایک کتاب پڑھ کر اکتسابِ فیض کیا۔

1950ء کے اواخر سے 1951ء کے اواخر تک اپنے ماموں ابو الحسن علی حسنی ندوی کے ساتھ حجاز کا سفر کیا، جہاں پر انھوں نے ایک سال قیام کر کے عبد المہین مصری  اور دیگر علما سے استفادہ کیا۔

 تدریسی و عملی زندگی 
 دار العلوم ندوۃ العلماء میں 
تعلیم سے فراغت کے بعد 1949ء میں دار العلوم ندوۃ العلماء کے شعبۂ ادب عربی میں بحیثیت معاون مدرس ان کا تقرر ہوا، پھر جیسا کہ اوپر مذکور ہوا کہ اواخرِ 1950ء تا اواخرِ 1951ء حجاز میں قیام رہا، اس کے بعد 1952ء میں دار العلوم ندوۃ العلماء کے ادیب دوم مقرر کیے گئے، 1955ء میں شعبۂ ادب عربی کے صدر بنائے گئے اور 1970ء میں کلیۃ اللغۃ العربیۃ کے عمید و ذمہ دار کے عہدے پر فائز کیے گئے۔

1993ء میں دار العلوم ندوۃ العلماء کا زمام اہتمام ان کے حوالے کیا گیا، 1998ء میں نائب ناظم ندوۃ العلماء معین اللہ ندوی کی ناسازی طبیعت کی بنا پر اہتمام کے ساتھ ساتھ انھوں نے نظامتِ ندوہ کے فرائض بھی انجام دیے اور 31 دسمبر 1999ء کو ابو الحسن علی حسنی ندوی کی وفات کے بعد جنوری 2000ء سے وہ ناظم ندوۃ العلماء کے منصب پر فائز تھے۔

 تلامذہ 
ان کے شاگردوں میں محمد اجتبا ندوی، سید محمد الحسنی، ناصر علی ندوی، سعید الرحمن اعظمی، عبد الوہاب زاہد حلبی، مزمل حسین صدیقی، شیخ احمد فہمی زمزم، ضیاء الحسن ندوی، محسن عثمانی ندوی، عبد اللہ حسنی، محمد رضی الاسلام ندوی، شفیق الرحمن ندوی، ظفر الاسلام خان ندوی، احمد لاٹ ندوی، محمد ناظم ندوی مانک مئوی، بلال عبد الحی حسنی اور تقی الدین احمد فردوسی منیری جیسے علما و فضلا شامل ہیں۔

 دیگر مناصب اور اعزازات 
انھوں نے عالمی رابطہ ادب اسلامی، ریاض کے نائب صدر اور لکھنؤ میں قائم مجلس تحقیقات و نشریات اسلام اور دار العلوم ندوۃ العلماء کی مجلس صحافت و نشریات کے صدر کے طور پر بھی خدمات انجام دیں۔ وہ رابطہ عالم اسلامی کے رکن تاسیسی تھے۔ 1428ھ بہ مطابق 2007ء سے تاوفات وہ دار العلوم دیوبند کی مجلس شوریٰ کے رکن رہے۔

انھوں نے تاریخ و ادب، سیرت و سوانح، تحقیق و تنقید اور جغرافیہ پر لکھا۔ انھیں عربی ادب اور فن جغرافیہ کا ماہر کہا جاتا ہے۔ انھیں انڈین کونسل اتر پردیش کی طرف سے اعزاز سے نوازا گیا تھا، اسی طرح عربی زبان و ادب میں ان کی خدمات کے اعتراف میں انھیں صدارتی توصیفی سند یعنی پریسینڈیل ایوارڈ سے بھی دیا گیا تھا۔

22 جون 2002 کو، مجاہد الاسلام قاسمی کے بعد وہ آل انڈیا مسلم پرسنل لا بورڈ کے صدر منتخب کیے گئے تھے۔ انھوں نے مسلم برادری کو میڈیا کو بہتر طریقے سے استعمال کرنے کی طرف توجہ دلائی ہے۔ 2016ء میں ایک کانفرنس کے دوران، انھوں نے کہا، "جس دن مسلمان میڈیا پر کمان سنبھالیں گے وہ یقینی طور پر نہ صرف مسلمانوں کے لیے؛ بلکہ پوری دنیا کے لیے ایک بہتر دن ہو گا"۔ انھوں نے بین المذاہب گفتگو کی وکالت کی، اور دی ہندو کے بیان کے مطابق، "وہ ہمیشہ [مسلمانوں] برادری کو غصے اور تشدد سے باز رہنے اور صبر و استقامت کے راستے پر چلنے کی نصیحت کرتے رہے۔"

ان کا شمار دنیا کے 500 انتہائی بااثر مسلم شخصیات میں ہوتا تھا۔

 اسفار 
انھوں نے دنیا کے متعدد ممالک کے اسفار کیے جن میں امریکا، جاپان، مراکش، ملائیشیا، مصر، تونس، الجزائر، ازبکستان، ترکی، جنوبی افریقا اور متعدد عرب، یورپی اور افریقی ممالک شامل ہیں۔

 قلمی خدمات 
انھوں نے دو ماہی عربی رسالہ الرائد، لکھنؤ کا اجرا کیا اور اس کے رئیس تحریر بھی رہے، اسی طرح کاروانِ ادب، لکھنؤ کے ایڈیٹر بھی رہے۔ انھوں نے اردو میں 18، جب کہ عربی میں 19 کتابیں تصنیف کیں۔ ان کی کتاب جزیرۃ العرب اردو میں جغرافیہ کی مثال آپ کتاب ہے۔ انھوں نے عربی ادب اور شاعری کی تاریخ پر کتابیں لکھیں۔ ان میں الادب العربی بین عرض و نقد اور تاریخ الادب العربی شامل ہیں۔ ان کی متعدد کتابیں دار العلوم ندوۃ العلماء کے نصاب کا حصہ ہیں۔

مندرجۂ بالا کتابوں کے علاوہ ان کی دیگر تصانیف میں مندرجۂ ذیل کتابیں بھی شامل ہیں:
 عالم اسلام اور سامراجی نظام: امکانات، اندیشے اور مشورے
 دین و ادب
 فقہ اسلامی اور عصر جدید
 مسلم سماج، ذمہ داریاں اور تقاضے
 سماج کی تعلیم و تربیت: مغربی تجربات اور اسلامی تصور
 رہبر انسانیت (اردو، ہندی، انگریزی)
 دو مہینے امریکا میں
 فی وطن الامام البخاری (عربی)
 نقوش سیرت
 سمرقند و بخارا کی بازیافت
 حالات حاضرہ اور مسلمان

 وفات 
سید محمد رابع حسنی کا انتقال 13 اپریل 2023ء (بہ مطابق 21 رمضان المبارک 1444ھ) کو بہ روز جمعرات دار العلوم ندوۃ العلماء، ڈالی گنج، لکھنؤ میں ہوا۔

 حوالہ جات 

 کتابیات 





 بیرونی روابط 
 محمد رابع حسنی ندوی کی اردو کتابیں
 اسلامک فقہ اکیڈمی، انڈیا
 رابطہ عالم اسلامی

زمرہ:1929ء کی پیدائشیں
زمرہ:اردو محققین
زمرہ:اساتذہ بھارتی تعلیم گاہیں
زمرہ:بیسویں صدی کے مسلمان محققین اسلام
زمرہ:بھارت کے سنی علما
زمرہ:ہندوستانی صوفیا
زمرہ:بھارتی مسلم شخصیات
زمرہ:بھارتی مصنفین
زمرہ:دار العلوم ندوۃ العلماء
زمرہ:دیوبندی شخصیات
زمرہ:علماء علوم اسلامیہ
زمرہ:معاصر بھارتی فلاسفہ
زمرہ:اردو مصنفین
زمرہ:بیسویں صدی کے بھارتی فلسفی
زمرہ:ابو الحسن علی حسنی ندوی کے شاگرد
زمرہ:2023ء کی وفیات
زمرہ:اپریل 2023ء
زمرہ:ضلع رائے بریلی کی شخصیات
زمرہ:مسلم مصنفین
زمرہ:29 اکتوبر کی پیدائشیں
زمرہ:لکھنؤ میں وفات پانے والی شخصیات
زمرہ:بقید حیات شخصیات